Երբ հանդիպում են հերոսի, եւ նրա փրկած մարդու ժառանգները 
Իրական հերոսներն ի հայտ են գալիս ամենաբարդ պայմաններում: Հրեական ողջակիզման տարիներին Ճապոնիայի մի դիվանագետ հազարավոր կյանքեր էր փրկել, եւ այսօր միմյանց հանդիպեցին հերոսի եւ նրա կողմից փրկված մարդու թոռները:
Չնայած ուսանողական կյանքի դժվարություններին, 28-ամյա Արիել Սալոմոնը միշտ կրկնում է, որ ուրախ է, որ ընդհանրապես լույս աշխարհ է եկել. «Ես մեծացել եմ, գիտակցելով, որ բախտավոր եմ»: 1939 թվականին, երբ գերմանական ուժերը Լեհաստան ներխուժեցին, Արիելի Աբրահամ պապը Լիտվա տեղափոխվեց, այնուհետեւ՝ Ճապոնիա՝ Ողջակիզումից փրկվելու նպատակով. «Նրա ողջ ընտանիքը սպանեցին, ողջ էին մնացել միայն նա ու նրա եղբայրը»: Արիելի պապը ողջ էր մնացել մեկ մարդու շնորհիվ: «Մարդիկ պապիկիս Ճապոնիայի Շինդլեր էին անվանում», - ասում է Չիհիրո Սուգիհարան: Չիհիռո Սուգիհարայի Չյուն պապը դիվանագետ էր աշխատում Լիտվայում Ճապոնիայի հյուպատոսարանում: Երկրորդ աշխարհամարտի տարիներին հազարավոր հրեաներ փորձում էին այլ երկրներ տեղափոխվել, այդ թվում՝ Ճապոնիա, Հիտլերից փրկվելու նպատակով, սակայն, Ճապոնիայի իշխանություններն արգելել էին հրեաներին մուտքի վիզաներ տրամադրել: Խախտելով սեփական իշխանության հրամանը՝ Չյուն Սուգիհարան 1940 թվականին 6,000 հրեաների Ճապոնիայի մուտքի վիզաներ էր տրամադրել, փրկելով նրանց կյանքը: Փրկվածներից մեկն էր Արիելի պապը. «Պապիկիս վիզան շրջանակի մեջ մեր տան պատին է կախված, որպես այս հրաշալի պատմության հիշատակ», - ասում է Արիելը: Չյուն Սուգիհարան իր արածի մասին չէր սիրում պատմել, սակայն այսօր նրա շնորհիվ աշխարհում ապրում է 40,000 մարդ, որոնք փրկված 6,000 հրեաների ժառանգներն են, պատմում է Իլինոյսի Հոլոքոստի թանգարանի ներկայացուցիչ Շուշանա Բահոլզ-Միլլերը. «Հուդայիզմում ասում են, որ բարեգործության բարձրագույն տեսակը անանուն բարեգործությունն է, որի լավագույն կրողը հենց նա էր»: Իր աշխատանքի համար Չյուն Սուգիհարան արժանացել է Իսրայելի բարձրագույն պարգեւներից մեկին: «Միանշանակ կարծում եմ, նա հերոս է», - ասում է Բահոլզ-Միլլերը: Չիհիռո Սուգիհարան հիշում է Չյունին՝ ուղղակի որպես բարի պապիկ. «Հերո՞ս, կարծում եմ, նա չէր ուզում հերոս դառնալ, ուղղակի արել է այն, ինչ անհրաժեշտ էր»: